钦定古今图书集成/明伦汇编/官常典/第141卷 > 舒
## 钦定古今图书集成/明伦汇编/官常典/第141卷 > 舒

黄帝之后，有舒国。

按《路史》：“黄帝有熊氏，次妃嫫母儿恶德充，帝内之，是
生苍林禺阳。禺阳最少，封于任，为姓。谢章舒洛昌㓶、
终泉卑禺，皆任分也，后各以国命氏。”　皋陶有子三
人，长伯翳，次仲甄，次封偃，为偃姓。偃匽之后有州绞、
贰轸、谣、皖、参、会、阮、棐鬲、郦郾止舒庸舒鸠舒、龙舒蓼
舒鲍舒龚舒皖贰轸、鸠庸、龙蓼，则食于楚矣，后各以
国命氏。

〈注〉《潜夫论》：“偃姓有舒庸、舒鸠、舒龙、舒共止郦谣，参会六阮”棐高《释例》：“舒蓼、舒鸠，亦偃姓也。”按：蓼、舒及舒蓼，三国也。舒，黄帝后，任姓；蓼，庭坚后，姬姓。而舒蓼，偃姓也。杜皆以为皋陶后，又以蓼为即舒蓼，失之。

周惠王二十年春徐人取舒。

按：《春秋》僖公三年。

〈注〉徐国在下邳僮县东南。舒国，今庐江舒县。胜国而不用大师，亦曰取。舒，楚之同类，《诗》所谓“荆舒”者也。徐附齐，故为齐取楚之与国。

顷王四年夏楚成嘉执舒子。

按《春秋》不书。按《左传文公十二年》：“楚令尹大孙伯
卒，成嘉为令尹。群舒叛楚，夏子孔执舒子平及宗子
遂，围巢。”

〈注〉群舒，偃姓，舒庸、舒鸠之属。今庐江南有舒城，舒城西南有龙舒。正义曰：“《世本》：‘偃姓，舒庸、舒蓼、舒鸠、舒龙、舒鲍、舒龚’。以其非一，故言属以包之。”